מסכת סוטה דף לו עמוד ב

יוסף מאי היא? דכתיב: ויהי כהיום הזה ויבא הביתה לעשות מלאכתו, א"ר יוחנן: מלמד, ששניהם לדבר עבירה נתכוונו. ויבא הביתה לעשות מלאכתו - רב ושמואל, חד אמר: לעשות מלאכתו ממש, וחד אמר: לעשות צרכיו נכנס. ואין איש מאנשי הבית וגו' - אפשר, בית גדול כביתו של אותו רשע לא היה בו איש? תנא דבי ר' ישמעאל: אותו היום יום חגם היה, והלכו כולן לבית עבודת כוכבים שלהם, והיא אמרה להן חולה היא, אמרה: אין לי יום שניזקק לי יוסף כיום הזה. ותתפשהו בבגדו לאמר וגו' - באותה שעה באתה דיוקנו של אביו ונראתה לו בחלון, אמר לו: יוסף, עתידין אחיך שיכתבו על אבני אפוד ואתה ביניהם, רצונך שימחה שמך מביניהם ותקרא רועה זונות? דכתיב: ורועה זונות יאבד הון. מיד: ותשב באיתן קשתו, א"ר יוחנן משום ר' מאיר: ששבה קשתו לאיתנו, ויפוזו זרועי ידיו - נעץ ידיו בקרקע ויצאה שכבת זרעו מבין ציפורני ידיו, מידי אביר יעקב - מי גרם לו שיחקק על אבני אפוד? אלא אביר יעקב, משם רועה אבן ישראל - משם זכה ונעשה רועה, שנאמר: רועה ישראל האזינה נוהג כצאן יוסף. תניא: היה ראוי יוסף לצאת ממנו י"ב שבטים כדרך שיצאו מיעקב אביו, שנאמר: אלה תולדות יעקב יוסף, אלא שיצא שכבת זרעו מבין ציפורני ידיו; ואעפ"כ יצאו מבנימין אחיו

**יוסף והניסיון**

**הקדמה** (ז) וַיְהִ֗י אַחַר֙ הַדְּבָרִ֣ים הָאֵ֔לֶּה וַתִּשָּׂ֧א אֵֽשֶׁת־אֲדֹנָ֛יו אֶת־עֵינֶ֖יהָ אֶל־יוֹסֵ֑ף וַתֹּ֖אמֶר שִׁכְבָ֥ה עִמִּֽי: (ח) וַיְמָאֵ֓ן׀ וַיֹּ֙אמֶר֙ אֶל־אֵ֣שֶׁת אֲדֹנָ֔יו הֵ֣ן אֲדֹנִ֔י לֹא־יָדַ֥ע אִתִּ֖י מַה־בַּבָּ֑יִת וְכֹ֥ל אֲשֶׁר־יֶשׁ־ל֖וֹ נָתַ֥ן בְּיָדִֽי:

(ט) אֵינֶ֨נּוּ גָד֜וֹל בַּבַּ֣יִת הַזֶּה֘ מִמֶּנִּי֒ וְלֹֽא־חָשַׂ֤ךְ מִמֶּ֙נִּי֙ מְא֔וּמָה כִּ֥י אִם־אוֹתָ֖ךְ בַּאֲשֶׁ֣ר אַתְּ־אִשְׁתּ֑וֹ וְאֵ֨יךְ אֶֽעֱשֶׂ֜ה הָרָעָ֤ה הַגְּדֹלָה֙ הַזֹּ֔את וְחָטָ֖אתִי לֵֽאלֹהִֽים[[1]](#footnote-1):

"יושם לב: יוסף אינו מדגיש בדבריו את איסור אשת איש מההבט ההלכתי של גילוי עריות, אלא מההבט המוסרי של מעילה באמון שנתן בו אדונו. מנקודת מבט זו, גם את הביטוי: 'וחטאתי לאלוהים', יש לפרש.. כזעקה מוסרית, כדרך שפירש הרמב"ן בפירושו השני.. עדיין לא נתנה תורה משמים, אבל 'דרך ארץ' של ספר בראשית קדמה ל'תורה'.. הזעקה המוסרית היא 'יראת אלוהים' של ספר בראשית[[2]](#footnote-2)".

1. **כוונותיו של יוסף**

לדעת רבי יוחנן, וכן לדעת שמואל[[3]](#footnote-3) יוסף התכוון לעבירה. שתי הדעות מופיעות גם במדרש וברש"י על התורה: "רבותינו חולקין בדבר, יש אומרים לעשות צרכו נכנס ובקש עצמו ולא מצא, דכתיב: 'ואין איש', ויש אומרים: לעשות מלאכתו- מלאכה שעליו מן הבית... ראה דמות דיוקנו של אביו והפיל עצמו בקרקע ונעץ עשר אצבעותיו בקרקע[[4]](#footnote-4)". "בתחילת המחשבה יש לתמוה מה ראה רש"י לפרש ולדון הצדיק המפורסם לחובה[[5]](#footnote-5)". כמה דרכים הוצעו בביאור הדבר. בעלי התוספות[[6]](#footnote-6) הסבירו:

"נראה משום דהוציאו בלשון ביאה- **ויבא** הביתה". האלשיך דייק: "לא אמר ותתפוש בבגדו כי אם ותתפש**הו**, כי כמעט תפשה אותו להודות לה".

דומה כי כך עולה מפשטם של פסוקים, שהרי יוסף מצטדק בפניה ומנמק את סירובו. משמע שלולא הייתה נשואה, היו הדברים שייכים. לדעת הנצי"ב "ההוכחה הוא מדכתיב ויהי כהיום הזה, משמע דאותו היום היה גורם ומסוים משאר הימים, והיינו משום שעד כה היה ממאן ולא היה אתה בדעה אחת, והיום הזה נתכוונו לדעה אחת[[7]](#footnote-7)". בפרחי כהונה טוען שהסתמכו על העבירה על איסור ייחוד, או על הייתור 'לעשות מלאכתו'. הניסיון היה גם רוחני. הביטוי 'ותשא אשת אדוניו' מלמדנו, כי השכילה אותה מטרונית להכיר בגדולתו של יוסף, שהוא נעלה ממנה. היא הציעה לו זיווג לשם שמיים. עם הגדולה שלו והיכולות שלה, הם יוכלו בנקל להביס את האחים ולהיות הבסיס של עם ישראל לעתיד. ההימנעות מכך מתוארת בהמשך הגמרא, באמצעות עשר הטיפות שיוסף מוותר עליהן. רש"י מביא מדרש: "לסמוך מעשה אשתו של פוטיפר למעשה תמר, לומר לך **מה זו לשם שמים אף זו לשם שמים,** שראתה באצטרולוגין שלה שעתידה להעמיד בנים ממנו ואינה יודעת אם ממנה אם מבתה

" זו לשם שמים, זה היה הנסיון הכי גדול, היא הראתה לו שיוכל להוציא כל הכוחות וכל ניצוצות הקדושה, היא הרגישה הקדושה[[8]](#footnote-8)". אכן עינה ראתה נכוחה: "(מה) וַיִּקְרָ֨א פַרְעֹ֣ה שֵׁם־יוֹסֵף֘ צָֽפְנַ֣ת פַּעְנֵחַ֒ וַיִּתֶּן־ל֣וֹ אֶת־אָֽסְנַ֗ת בַּת־פּ֥וֹטִי פֶ֛רַע כֹּהֵ֥ן אֹ֖ן לְאִשָּׁ֑ה וַיֵּצֵ֥א יוֹסֵ֖ף עַל־אֶ֥רֶץ מִצְרָֽיִם[[9]](#footnote-9): רש"י מבאר הפשט: "פוטי פרע - הוא פוטיפר". רבי אלימלך מליז'נסק בכל זאת ממאן להבין שעלתה עבירה בדעתו של אותו צדיק. לדעתו הכוונה היא לכיבוש היצר דווקא: "כשאדם רוצה לעשות עבירה חס וחלילה, וכי יזכה להיות לו מדריגת הראיה כזה!? הלא צריך לזה קדושה ופרישות גדול, ואיך שייך שאם הוא הלך חס וחלילה לעשות צרכיו שיזכה לראייה כזאת לראות את אביו. ועוד תמיה גדולה: וכי יוסף הצדיק .. ירצה לעשות כזאת. אלא נראה שאמת הדבר כך הוא שאבות הקדושים היו כל אחד ואחד על מדרגתו.. יעקב אבינו עליו השלום היה עובד השם יתברך **במדתו שהוא תפארת**, וכל דבר שהיה רואה או שומע או עושה ואוכל לקח ממנו התפארות להבורא ברוך הוא.. וזהו הפירוש וישק יעקב לרחל, שהדביקות נקרא נשיקה, התדבקות רוחו ברוחו. ומלת' לרחל', כמו **בשביל רחל**. ויוסף הצדיק היה רוצה להתנהג עצמו במדת אביו וזהו לעשות צרכיו, דהיינו **לראותה בלבד**. ואם תאמר האיך הכניס עצמו בסכנה גדולה כזו שמא יכשל חס וחלילה. התירוץ הוא להוציא את הקדושה מבין הקליפות עשה זאת.. וזהו וראה דמות דיוקנו של אביו, רצה לומר שבא למדריגתו של אביו[[10]](#footnote-10)".

1. **העמידה בניסיון**

כתב בשפת אמת[[11]](#footnote-11): "יש ניסיון עצום.. שאין באפשרי לגבור כלל. רק על ידי רצון ולב אמת וצדק שיש להצדיק, זוכה שיקחו ממנו הבחירהשיצא מהניסיון.. שיסייענו משמים.. זכה יוסף הצדיק לצאת מהבחירה, על ידי שזכר שגם הבחירה נתן הקב"ה, ושאין זה יושר לעבור על רצונו יתברך".

מבאר האלשיך: "וימאן וילפת בשומעו, כשלשלת שעל התיבה[[12]](#footnote-12). והנה יוסף התנהג בחכמה והוא כי דרך אנשים, בבא רשע או אשת כסילות לפתותו לדבר עבירה והוא לא כן ידמה, כי יתן טענות נגד המפתה להשתיקו. אך לא זו הדרך להציל את נפשו מעשות רע, כי יקרה יהיה המפתה איש לשון, שבשפת חלקות ישחית דברי הנפתה הנעימים וילכד ברשתו. אך אשר מוח לו בקדקדו לא יעשה כן כי אם **מיד יחליט אומר, למאן** ולומר שלא יעשה בשום פנים גם כי ינוצח[[13]](#footnote-13)".

על פי סוגייתנו, מה שסייע ליוסף, היה דמות דיוקנו של אביו. בתוספות[[14]](#footnote-14) ביארו:

"כתב רבינו משה הדרשן: ואין איש מאנשי הבית [שם בבית דמשמע דוקא מאנשי הבית] לא היה שם, מכלל דאיש אחר שלא מאנשי הבית, כלומר חלוק ומופלג מתורת אנשי הבית, היה שם. וזהו דמות דיוקנו של אביו. ותימה קצת מנלן דנראית לו בחלון ושמא מדכתיב בבית דמשמע בבית לא". הרב מנשה קליין מציע שיוסף ראה את עצמו:

"ויוסף הי' במצרים ודמות דיוקנו של אביו נראה לו בחלון ולא שינה כלל מבגדי אביו[[15]](#footnote-15)".

"מצד אביו שהיה דבק בו שהוא היה קדוש, כמו שבארנו דבר זה כי יעקב היה קדוש [באבות] [וכנגדו תקנו אתה קדוש ברכה ג', ותקנו ברכה ראשונה מגן אברהם נגד אברהם, מחיה מתים נגד יצחק, אתה קדוש כנגד יעקב, דכתיב (ישעי' כ"ט) והקדישו את קדוש יעקב, והוא הראה לו שעתיד שיכתובו אחיו על האיפוד], ולא ראה טיפת זרע כל ימיו, שנאמר: (בראשית מ"ט) ראובן בכורי אתה כוחי וראשית אוני, ויוסף היה עיקר תולדת יעקב כדכתיב: אלה תולדת יעקב יוסף, ולכך נראה לו דמות דיוקנו של אביו[[16]](#footnote-16)". כתב הרמב"ם:

"כל הפורש מעבירה או עשה מצוה לא מפני דבר בעולם לא פחד ולא יראה ולא לבקש כבוד, אלא מפני הבורא ברוך הוא, **כמניעת יוסף הצדיק** עצמו מאשת רבו- הרי זה מקדש את השם[[17]](#footnote-17)".

"קשה טובא דהא אמרו שאמר לו אביו עתידין אחיך שיכתבו על אבני אפוד וכו' הרי שמפני הכבוד נמנע יוסף.. ולענ"ד נראה, דרבינו ס"ל כהרב יפה תואר בבראשית רבה פרשה פ"ז סימן ט' דאין הדברים כמשמען, אלא הכונה בזה כי בחלון בית **משכיות עינו וחכמתו** הציץ ביחסו, והיות השכינה שורה בבית אביו. וזו היא כתיבתן על אבני אפוד לזכרון לפני ה' תמיד. ובחטא זה יאבד טובה הרבה.. נמצא דליכא יראה מאביו ופחד מאנשי הבית, אלא מפני הבורא, שנסתכל בעין שכלו בצורת אביו והשראת השכינה בבית אביו ואפילו יהיה שנסתכל בעין שכלו שימחה שמו ממש מן האפוד, אין זה שנמנע מפני הכבוד **דאין זה כבוד גשמי אלא רוחני** להיות מאחד שבטי יה החקוקים באפוד, וגם הוא **לאחר זמן** דכבוד גשמי.. שעתה היה לו, אם היה שומע לה ממנה [[18]](#footnote-18)".

"בר"ה יצא יוסף מבית האסורין", והנה נודע כי ירידת יוסף למצרים היתה לשבר כח הטומאה של התאוה, ע"כ עמד שם בניסיון ונעשה שליט על ארץ מצרים כדי **שהטומאה של תאוה תהי' נכנעת ומשועבדת להקדושה**, ובזה הועיל שישראל יכולים להתגבר עצמם תמיד על יצרא דתאוה, גם נותן כח לשבים לשוב באמת. והנה עיקר שבירת היצר בא ע"י שנתרבה אור החכמה, והנה כל ישראל נקראו בשם יוסף, להורות שמקרים של יוסף נוגעים בפעולותיהם מאד לכלל ישראל. והנה בזה שהשליט השי"ת את יוסף על מצרים הכניע את יצר התאוה, ונעשה שורש לכל ישראל להכניע אותו ביום זה[[19]](#footnote-19)".

1. בראשית פרק לט . [↑](#footnote-ref-1)
2. מעט מן האור עמוד .309 [↑](#footnote-ref-2)
3. על פי ניצוצי אור לרב מרגליות. הוא מדגים שדרכו של רב להבין 'ממש' ושל שמואל לדרוש. [↑](#footnote-ref-3)
4. מדרש תנחומא פרשת וישב . [↑](#footnote-ref-4)
5. משיבת נפש. [↑](#footnote-ref-5)
6. ד"ה לעשות צרכיו. [↑](#footnote-ref-6)
7. מרומי שדה. [↑](#footnote-ref-7)
8. אמרי אמת בראשית פרשת וישב . [↑](#footnote-ref-8)
9. בראשית פרק מא . [↑](#footnote-ref-9)
10. נועם אלימלך פרשת בשלח. [↑](#footnote-ref-10)
11. תרל"ו. [↑](#footnote-ref-11)
12. סבי מורי, ד"ר יצחק איזנר ז"ל, נהג לבאר, ששלשלת מציינת התלבטות וקושי נפשי. לוט מהסס לעזוב את סדום נוכח הודעת חורבן שאין לו סימן במציאות, העבד מצפה לרבקה ומקווה בכל זאת להשיא ליצחק את ביתו, יוסף ממאן, ומשה בפרשת שמיני ממנה את בני אהרון, כשבניו אינם ממשיכים את דרכו. [↑](#footnote-ref-12)
13. גם בשפת אמת (תרל"ג) מדייק: קודם מאן ורק לאחר מכן נימק. [↑](#footnote-ref-13)
14. ד"ה באותה. [↑](#footnote-ref-14)
15. שו"ת משנה הלכות חלק יג סימן קלג. [↑](#footnote-ref-15)
16. חידושי אגדות למהר"ל . [↑](#footnote-ref-16)
17. רמב"ם הלכות יסודי התורה פרק ה הלכה י [↑](#footnote-ref-17)
18. בן ידיד שם. בכל עניין זה עיין עוד בסיום לימודנו למסכת יומא דף לה. [↑](#footnote-ref-18)
19. הרב קוק, מדבר שור, הדרוש השמיני. [↑](#footnote-ref-19)